คลังขยายเวลาบ้านหลังแรก0%
"วิรุฬ"เปิดทางธอส.ขยายเวลา-ราคา โครงการบ้านหลังแรก 0% หลังผู้ยื่นขอใช้สิทธิคิดเป็นวงเงินแค่ระดับพันล้าน
18 ก.ค. 2555

"วิรุฬ"เปิดทางธอส.ขยายเวลา-ราคา โครงการบ้านหลังแรก 0% หลังผู้ยื่นขอใช้สิทธิคิดเป็นวงเงินแค่ระดับพันล้าน
นายวิรุฬ เตชะไพบูลย์ รมช.คลัง ในฐานะกำกับดูแลธนาคารอาคารสงเคราะห์(ธอส.) กล่าวว่า โครงการบ้านหลังแรก 0% นาน 3 ปี ที่เปิดให้ยื่นคำขอตั้งแต่ 11 ต.ค. 5554 มีกำหนดสิ้นสุดยื่นคำขอถึง 30 ก.ย. 2555 ต้องทำนิติกรรมให้จบภายในวันที่ 31 ธ.ค. 2555นั้น ขณะนี้ยังมีผู้มาขอใช้สิทธิไม่กี่พันล้านบาทจากวงเงินที่ตั้งเป้า  2 หมื่นล้านบาท
"ขณะนี้ธอส.กำลังพิจารณาว่าจะขยายราคาบ้านจากเดิมกำหนดไว้ไม่เกิน 1 ล้านบาท หรือจะต้องขยายเวลาโครงการออกไปหรือไม่"นายวิรุฬ กล่าว
สำหรับสินเชื่อซอฟท์โลนบ้านน้ำท่วมดอกเบี้ย 3% นาน 5 ปีของธอส.นั้นขณะนี้ธนาคารได้ยื่นเรื่องมายังกระทรวงการคลังแล้วว่า จะขอเพิ่มวงเงินซอฟท์โลนจากธนาคารแห่งประเทศไทย(ธปท.)อีก  1.4 หมื่นล้านบาท และเมื่อรวมเงินของธอส.เองอีก 6,000 ล้านบาท รวมเป็น  2 หมื่นล้านบาท  ซึ่งกระทรวงการคลังเตรียมเสนอให้คณะรัฐมนตรี(ครม.)พิจารณาอนุมัติภายในเร็วๆ นี้